*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Νοεμβρίου 1985

που τροποποιεί την απόφαση 85/261/ΕΟΚ για τις κατευθύνσεις για τη διαχείριση του Ευρωπαϊκού Κοινωνικού Ταμείου κατά τα οικονομικά έτη 1986-1988 ενόψει της προσχώρησης της Ισπανίας και της Πορτογαλίας

(85/518/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 396,

Εκτιμώντας:

ότι η απόφαση 83/516/ΕΟΚ του Συμβουλίου της 17 Οκτωβρίου 1983 που αναφέρεται στις αποστολές του Ευρωπαϊκού Κοινωνικού Ταμείου (1) προβλέπει στο άρθρο 6 παράγραφος 1 ότι η Επιτροπή αποφασίζει, πριν από την 1η Μαΐου κάθε έτους και για τις επόμενες τρεις χρήσεις, για τις κατευθύνσεις σχετικά με τη διαχείριση του Ταμείου που αφορούν στον καθορισμό των δραστηριοτήτων που ανταποκρίνονται στις κοινοτικές προτεραιότητες, που καθορίστηκαν από το Συμβούλιο, και ιδιαίτερα για τα προγράμματα ενεργειών στο χώρο της απασχόλησης και της επαγγελματικής κατάρτισης·

ότι με την απόφαση 85/261/ΕΟΚ (2), η Επιτροπή καθόρισε τις κατευθύνσεις, για τη διαχείρηση του Ευρωπαϊκού Κοινωνικού Ταμείου κατά τα οικονομικά έτη 1986-1988 και ότι, ενόψει της προσχώρησης της Ισπανίας και της Πορτογαλίας, πρέπει να τροποποιηθεί η εν λόγω απόφαση, ώστε να ληφθεί υπόψη η δήλωση της Ευρωπαϊκής Οικονομικής Κοινότητας σχετικά με την συμμετοχή της Ισπανίας και της Πορτογαλίας, στην χρησιμοποίηση των πόρων του Ευρωπαϊκού Κοινωνικού Ταμείου·

ότι, σύμφωνα με το άρθρο 2 παράγραφος 3 της συνθήκης προσχώρησης, τα όργανα των Κοινοτήτων μπορούν να θεσπίσουν, πριν από την προσχώρηση, τα μέτρα που αναφέρονται στο άρθρο 396 της πράξης, τα οποία αρχίζουν να ισχύουν με την επιφύλαξη και την ημερομηνία ενάρξεως ισχύος της εν λόγω συνθήκης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 85/261/ΕΟΚ τροποποιείται ως εξής:

1. Το σημείο 1.1.1 αντικαθίσταται από το ακόλουθο σημείο:

«1.1.1. Στις περιοχές απόλυτης προτεραιότητας όπως καθορίζονται από το άρθρο 7 παράγραφος 3 της απόφασης 83/516/ΕΟΚ ».

2. Το σημείο 1.4.4 αντικαθίσταται από το ακόλουθο σημείο:

«1.4.4. Εάν πρόκειται για ενέργειες που προωθούν την απασχόληση στην Ελλάδα, Πορτογαλία και Ισπανία το 1986, η ελάχιστη διάρκεια, που αναφέρεται στο σημείο 1.4.2, μειώνεται σε εκατό ώρες και δεν θα εφαρμοστεί το σημείο 1.4.3 όσον αφορά τις νέες τεχνολογίες».

3. Προστίθεται το ακόλουθο σημείο:

«1.9. Κατά την εφαρμογή των κατευθύνσεων, η Επιτροπή λαμβάνει υπόψη τα προβλήματα προσαρμογής της Ισπανίας και της Πορτογαλίας, ιδίως σε σχέση με την εθνική νομοθεσία· εξάλλου λαμβάνει υπόψη την οικονομική και κοινωνική κατάσταση της Πορτογαλίας».

4. Το σημείο 2.1 αντικαθίσταται από το ακόλουθο σημείο:

«2.1. Επαγγελματική κατάρτιση για άτομα κάτω των 18 χρόνων διάρκειας οκτακοσίων ωρών τουλάχιστον που συνδυάζεται με επαγγελματική εμπειρία διάρκειας διακοσίων ωρών, τουλάχιστον, και τετρακοσίων ωρών, κατ' ανώτατο όριο, και η οποία προσφέρει ουσιαστικές προοπτικές απασχόλησης (R). Για τις ενέργειες για την προώθηση της απασχόλησης στην Ελλάδα, Πορτογαλία και Ισπανία το 1986, η απαιτούμενη επαγγελματική πείρα μειώνεται σε εκατό ώρες».

5. Το σημείο 2.2 αντικαθίσταται από το ακόλουθο σημείο:

«2.2. Επαγγελματική κατάρτιση για άτομα των οποίων τα προσόντα έχουν αποδειχθεί στην πράξη ανεπαρκή ή ακατάλληλα, τα οποία προετοιμάζονται για ειδικευμένες εργασίες που απαιτούν τη χρήση των νέων τεχνολογιών (Ν), ή για επαγγέλματα που προσφέρουν ουσιαστικές προοπτικές για απασχόληση (AR). Ο όρος που συνδέεται με τις νέες τεχνολογίες δεν ισχύει για την Ισπανία το 1986».

6. Στο παράρτημα προστίθεται το ακόλουθο σημείο:

«ESPANA:

"COMUNIDADES AUTONOMAS", εκτός αυτών που καθορίζονται στο άρθρο 7 παράγραφος 3 της απόφασης 83/516/ΕΟΚ».

Άρθρο 2

Η παρούσα απόφαση εφαρμόζεται από την 1η Ιανουαρίου 1986, με την επιφύλαξη της έναρξης ισχύος της συνθήκης προσχώρησης της Ισπανίας και της Πορτογαλίας.

Βρυξέλλες, 20 Νοεμβρίου 1985.

Για την Επιτροπή

SUTHERLAND

Μέλος της Επιτροπής

(1) ΕΕ αριθ. L 289 της 22. 10. 1983, σ. 38.

(2) ΕΕ αριθ. L 133 της 22. 5. 1985, σ. 26.